ESTHER MBUSSI- RUKWA Wakazi wa Mkoa wa
Rukwa, watafaidika kibiashara na usafiri wa maji kutokana Bandari mpya ya
Kabwe, iliyopo mkoani hapa inayotarajia kukamilika Aprili mwakani. Bandari hiyo ya
kisasa inayojengwa na Mamlaka ya Bandari (TPA) na kugharimu Sh bilioni 7.498
ambazo ni fedha za ndani, inatarajiwa kufungua
milango ya kiuchumi na biashara hususani 
ya mazao ya chakula baina ya nchi za Kidemokrasia ya Congo, Burundi na
Zambia. Wananchi wa mkoa huo,
wanaoishi jirani na maeneo ya Ziwa Tanganyika, wamesema kwa muda mrefu wamekuwa
wakisafirisha mazao kama mchele, mahindi, maharage, unga na sukari kwenda nchi
hizo kwa kutumia mitumbwi lakini baada ya ujenzi wa bandari hiyo kukalimika
watasafirisha kwa kutumia meli. Meneja wa Bandari za
Ziwa Tanganyika, Ajuaye Msese, alisema ujenzi wa bandari hiyo umefikia asilimia
50. “Mradi huu
unajumuisha gati la kisasa lenye kina kirefu, jengo la kupumzikia abiria, jengo
la mgahawa, ghala la kuhifadhia mizigo, nyumba za wafanyakazi na uzio, barabara
na maegesho ya magari unaotekelezwa na Mkandarasi Sumry’s Enterprises Ltd kwa
gharama za TPA,” alisema.  Pamoja na mambo
mengine, Msese alisema mbali na miradi hiyo pia wamejenga ofisi za taasisi za
Serikali katika bandari hiyo na zote nchini ili kudhibiti uingiaji wa bidhaa
bandia na wahamiaji haramu. Alisema mamlaka ya
Bandari inafanya kazi na Mamlaka ya Mapato (TRA), Mamlaka ya Chakula na Dawa
(TFDA), Maabara ya Mkemia Mkuu wa Serikali (GCLA) na Shirika la Viwango
Tanzania(TBS) ili kudhibiti uhalifu katika mipaka hiyo. Naye mmoja wa wafanya
kazi za ujenzi katika bandari hiyo, Ally Rashid, alisema anaishukuru serikali
kwa kutekeleza mradi huo ambao umemsaidia kupata ajira ya muda na kuweza
kujikimu kimaisha. Kwa upande wake
mfanyabishara wa kusafirisha mizigo kutoka Kabwe kwenda Kigoma na nchi za Congo
na Burundi, Mohamed Nasoro, aliipongeza TPA kwa kuanzisha mradi huo na kusema
kuwa utasaidia kupunguza adha walizokuwa wanapata za kusafirisha mizigo
michache kwenda katika nchi hizo.